kardosdrur/scandi-wiki huggingface dataset:
Robert J. Bentley

Robert Julian Bentley (født 3. februar 1943 i Columbiana, Alabama) er en amerikansk politiker, der var den 53. guvernør i den amerikanske delstat Alabama. Han er medlem af det Republikanske parti.

Bentley vandt i efteråret 2010 guvernørvalget over sin demokratiske modkandidat Ron Sparks. Robert Bentley blev 17. januar 2011 taget i ed som Alabamas 53. guvernør, hvor han afløste partifællen Bob Riley.

Bentley trådte tilbage som guvernør i Alabama den 10. april 2017, med øjeblikkelig virkning, efter at have erklæret sig skyldig i at have brugt statens midler, i forsøget på at skjule en affære med en tidligere medarbejder. Han blev efterfulgt af viceguvernøren Kay Ivey.

Referencer

Eksterne henvisninger 

 Bentleys officielle kampagneside på www.robertbentley2010.com 

Guvernører i Alabama
Comandanti-klassen

Comandanti-klassen er en italiensk klasse af patruljefartøjer brugt af Marina Militare. Skibene bliver brugt i den klassiske patruljefartøjsrolle til blandt andet fiskeriinspektion, kontrol af den eksklusive økonomiske zone og suverænitetshåndhævelse. 

To af skibene (P409-P410) er bygget til det italienske transportministerium, men er stadig bemandet af en besætning fra flåden og har søredning og forureningsbekæmpelse til opgave. Derfor medfører disse to skibe kun en begrænset bevæbning, er ikke udrustet med hangar og er udrustet med et svagere fremdrivningsmaskineri.

Skibe i klassen

Referencer 

 naval-technology.com: Comandanti-klassen
 Jane's Fighting Ships 2008
 ACP113 (AH)

Krigsskibe fra Italien
Fregatter
Lydia Davis

Lydia Davis (født 1947) er en amerikansk forfatter og oversætter. 

Davis har oversat svært tilgængelige filosoffer og forfattere som Maurice Blanchot, Michel Foucault, Marcel Proust og Gustave Flaubert fra fransk til engelsk i en række meget roste oversættelser, og hun har brugt sin store sproglige akkuratesse i sit forfatterskab, hvor overvejelser om oversættelser også indgår.

Lydia Davis' særkende som forfatter er hendes eksperimenterende novelle-formater. I de senere værker er der noveller så korte som en linje, og den typiske Davis-novelle er højest et par sider lang. Det er oftest en kvindelig jeg-fortæller, der er i spil, og hun undrer sig over, hvordan verden ser ud omkring hende, og hvordan hun skal fortolke andre menneskers udsagn. Hun anvender også formater som dagbøger og breve, fx i det morsomme "Letter to a Funeral Parlor", hvor en kvinde beklager sig over bedemandens omtale af hendes afdøde far.

I perioden 1974-1978 var Lydia Davis gift med forfatteren Paul Auster, med hvem hun har en søn, Daniel Auster. Hun er sidenhen blevet gift med kunstneren Alan Cote, som hun har fået endnu en søn, Theo, med.

Ved siden af sit arbejde som forfatter og oversætter underviser Davis i creative writing på State University of New York i byen Albany, NY.

I maj 2013 modtog Lydia Davis litteraturprisen Man Booker International Prize.

Egne værker 
 Break It Down (noveller, 1986. Oversat til dansk under titlen Kakerlakker om efteråret, 2010)
 The End of the Story (roman, 1995)
 Almost No Memory (noveller, 1997)
 Samuel Johnson Is Indignant (noveller, 2001)
 Varieties of Disturbance (noveller, 2007)
 The Collected Stories (samlede noveller, 2009)
 The Cows (Quarternote Chapbook Series, april 2011)
 Can't and Won't (noveller, 2014)

Eksterne henvisninger 
 Engelsksproget interview med Lydia Davis via http://www.radioopensource.org/lydia-davis-miniatures-from-a-mind-on-fire/
 Lydia Davis på Louisiana Literature: Lydia Davis: Shaping Messy Material video fra Louisiana Channel

Novelleforfattere fra USA
Oversættere fra USA
Romanforfattere fra USA
Kvindelige forfattere i det 20. århundrede
Kvindelige forfattere i det 21. århundrede
Brian McBride

Brian Robert McBride (født 19. juni 1972 i Chicago, Illinois) er en tidligere amerikansk fodboldspiller, der spillede som angriber. Han var på klubplan primært tilknyttet Columbus Crew og Chicago Fire i hjemlandet, samt Fulham i England. Han spillede desuden 95 landskampe og scorede 30 mål.

Klubkarriere 
McBride spillede college-fodbold på Saint Louis University, og indledte herefter sin karriere hos den mindre klub Milwaukee Rampage. I 1994 rejste han til Tyskland, hvor han i en sæson var tilknyttet VfL Wolfsburg, hvorefter han skiftede tilbage til hjemlandet, og kom på kontrakt hos Columbus Crew i Major League Soccer. Kun afbrudt af kortvarige lejeophold i England hos henholdsvis Preston North End og Everton var han tilknyttet Columbus helt frem til 2004, og er med 62 mål den mest scorende spiller i klubbens historie. I 2005 blev han kåret til en af de bedste elleve spillere i MLS' historie.

McBride var fra 2004 til 2008 tilknyttet Fulham F.C. i den engelske Premier League. Her blev han i august 2007 tildelt anførerbindet, som han bar resten af sin tid i klubben. Han var en meget populær spiller i Fulham, og efter han i 2008 forlod klubben, omdøbte den sin lokale sportsbar ved siden af stadionet Craven Cottage til Mc'Brides.

McBride afsluttede sin aktive karriere med to sæsoner hos Chicago Fire i sin fødeby, inden han efter 2010-sæsonen af Major League Soccer indstillede sin karriere.

Landshold 
McBride spillede desuden hele 95 kampe og scorede 30 mål for det amerikanske landshold, som han debuterede for 25. marts 1993 i et opgør mod Honduras. Han repræsenterede sit land ved hele tre VM-slutrunder, VM i 1998, VM i 2002 og VM i 2006. Han var også en del af truppen der vandt bronze ved Confederations Cup 1999 og holdet der vandt guld ved CONCACAF Gold Cup i 2003. Hans sidste internationale turnering kom ved OL i 2008 i Beijing, hvor han desuden var amerikanernes anfører.

Referencer

Eksterne henvisninger 

 MLS.com spillerinfo 
 Soccerbase.com spillerinfo

Fodboldspillere fra USA
Fodboldspillere fra VfL Wolfsburg
Fodboldspillere fra Columbus Crew
Fodboldspillere fra Preston North End F.C.
Fodboldspillere fra Everton F.C.
Fodboldspillere fra Fulham F.C.
Fodboldspillere fra Chicago Fire
Deltagere ved verdensmesterskabet i fodbold 1998
Deltagere ved verdensmesterskabet i fodbold 2002
Deltagere ved verdensmesterskabet i fodbold 2006
Hvem tror du at du er?

Hvem tror du at du er? er en norsk dokumentarserie om slægtsforskning, som sendes på NRK1. Serien er baseret på BBC-programmmet Who Do You Think You Are?, som er blevet sendt i Storbritannien siden 2004. 

Redaktøren for programmet er Birgitte Solberg. Programmet havde premiere 2. januar 2011 og havde 817.000 seere.

Kendisser 
I hvert program møder man en kendis, som forsker i deres egen slægt for at finde deres rødder. I første sæson deltog følgende kendisser:
 Bjarne Brøndbo (musiker)
 Christian Ringnes (forretningsmand)
 Benedicte Adrian (musiker)
 Mari Maurstad (skuespiller)
 Unni Lindell (forfatter)
 Kåre Willoch (tidligere statsminister)
 Petter Schjerven (programleder)
 Kristin Krohn Devold (generalsekretær i DNT og tidligere politiker)

Kilder

Eksterne henvisninger 
 officiel hjemmeside

Tv-serier fra Norge
Dokumentarserier
Tv-programmer fra NRK
Tv-serier fra 2010'erne
Ved du hvem du er?

Ved du hvem du er? (originaltitel: Who do you think you are?) er et britisk TV-koncept hvor kendte opsøger deres slægt via slægtsforskning.

Serien vistes første gang på BBC i 2004, og frem til 2013 er ti sæsoner blevet lavet og vist med normalt over seks millioner seere pr. afsnit. 
De to første sæsoner blev vist på BBC Two, og blev kanalens mest sete program.
Dette første til at resten af sæsonerne blev vist på BBC One.

I Danmark vises serien på DR1, der også har lavet sin egen version af serien.

Versioner 
  moder-versionen på BBC fra 2004, hvorfra de forskellige landeversioner er afledt
  Who Do You Think You Are?
  Who Do You Think You Are?
  Who Do You Think You Are?
  Who Do You Think You Are?
  Who Do You Think You Are?
  Ved du hvem du er?
  Verborgen verleden
  Mi Ata Hoshev She'ata
  Hvem tror du at du er?
  Моя родословная
  Vem tror du att du är?
  Tajemství rodu

Sæsoner

Eksterne henvisninger 
 officiel hjemmeside
 

Dokumentarserier
Tv-programmer fra BBC
Britiske tv-serier fra 2000'erne
Britiske tv-serier fra 2010'erne
Britiske tv-serier fra 2020'erne
Who Do You Think You Are? (USA)

Who Do You Think You Are? er en amerikansk TV-serie baseret på det britiske TV-koncept Who Do You Think You Are?, hvor kendte opsøger deres slægt via slægtsforskning.

Sæsoner

Sæson 1 (2010)

Sæson 2 (2011)
NBC bestilt en anden sæson af serien den 5. april 2010. Den anden sæson af reality-serien begyndte den 4. februar 2011, og bestod af otte episoder. Den første episode var med Vanessa Williams. De efterfølgene episoder var med Tim McGraw, Rosie O'Donnell, Kim Cattrall, Lionel Richie, Steve Buscemi, Gwyneth Paltrow og Ashley Judd. I stedet for at filme en anden, er Cattralls episode en redigeret version af den oprindelige, som hun lavet til den britiske udgave i 2009.

Sæson 3 (2012) 
Showet blev fornyet med en tredje sæson af NBC den 22. februar 2011. De 12 berømtheder inkluderet i sæson 3 er Marisa Tomei, Rob Lowe, Paula Deen, Rashida Jones, Jerome Bettis, Reba McEntire, Helen Hunt, Edie Falco, Rita Wilson, Jason Sudeikis, Martin Sheen og Blair Underwood. Showet er tilbage den 3. februar 2012.

Sæson 4 (2013) 
Efter at være blevet annulleret af NBC, genoptog TLC serien og den nye sæson begyndte den 23. juli 2013. Berømtheder, der deltager i sæson 4 er Christina Applegate, Cindy Crawford, Zooey Deschanel, Chelsea Handler, Kelly Clarkson, Trisha Yearwood, Jim Parsons and Chris O'Donnell.

Sæson 5 (2014) 
TLC fornyede showet den 10. september 2013. Sæsonen havde premiere den 23. juli 2014 og fremhævede Cynthia Nixon, Jesse Tyler Ferguson, Rachel McAdams, Valerie Bertinelli, Kelsey Grammer, Minnie Driver og Lauren Graham.

Noter

Eksterne links 
officiel hjemmeside
 

Amerikanske tv-serier fra 2010'erne
Tv-programmer fra NBC
Tv-programmer fra TLC
The Dutchess

The Dutchess er titlen på  et album af den amerikanske sangerinde Fergie udgivet 13. september 2006. Det var hendes første soloalbum, og har solgt over 6 millioner eksemplarer.

Album fra 2006
John Kitzhaber

John Albert Kitzhaber (født 5. marts 1947 i Colfax, Washington) er en amerikansk politiker, og tidligere guvernør i den amerikanske delstat Oregon. I perioden 1995 til 2003 var han statens 35. guvernør. Han er medlem af det Demokratiske parti. Før Kitzhaber blev politiker i Oregon, var han praktiserende læge.

Politiske liv 
Kitzhaber begyndte sin politisk karriere i 1979 da han blev valgt ind som medlem af Oregon House of Representatives for én periode. I efteråret 1980 blev han valgt ind i Oregon State Senate og tiltrådte i januar 1981. Han sad i Oregons senat i 3 perioder og var præsident for senatet fra 1985 til 1993, hvor han ikke søgte genvalg som senatsmedlem.

Guvernør i Oregon

1995 – 1999 
Ved valget til guvernør for Oregon i 1994 blev John Kitzhaber demokraternes kandidat. Her besejrede han den republikanske modstander Denny Smith, og tiltrådte i januar 1995 som Oregons 35. guvernør, hvor han afløste partifællen Barbara Roberts.

1999 – 2003 
I 1998 genopstillede Kitzhaber til posten og blev udfordret af republikaneren Bill Sizemore. Kitzhaber blev genvalgt som guvernør med 64% af stemmerne mod Sizemores 30%. På grund af Oregons valgregler kan en siddende guvernør kun sidde 2 perioder i træk, og Kitzhaber skulle i ved guvernørvalget i 2002 overlade den demokratiske plads til en ny kandidat. Det blev Ted Kulongoski der senere vandt valget og sad som guvernør i 2 perioder.

2011 – 2015 
John Kitzhaber meddelte i september 2009 han han ville stille op til guvernørvalget i Oregon i efteråret 2010. Ved demokraternes primærvalg i maj 2010 besejrede han Roger Obrist og den tidligere Secretary of State of Oregon, Bill Bradbury.

Ved selve guvernørvalget 2. november 2010 var Kitzhaber oppe imod den republikanske kandidat, den tidligere NBA-spiller Chris Dudley. Efter en hård og tæt valgkamp vandt Kitzhaber med 49.29% af stemmerne mod Dudleys 47.76%. 22.238 personlige stemmer ud af 1.453.548 afgivne, var forskellen imellem de 2 kandidater. 10. januar 2011 blev Kitzhaber taget i ed som Oregons 37. guvernør, og han afløste Ted Kulongoski, som han overdrog posten til otte år før. I 2015 blev han efterfulgt af demokraten Kate Brown.

Referencer

Eksterne henvisninger 

 John Kitzhabers biografi på National Governors Associations officielle hjemmeside. 
 Kitzhabers officielle kampagneside på www.johnkitzhaber.com 

Personer fra Washington
Guvernører i Oregon
Neptungrotte

Neptungrotte er en bygning i parkanlægget Sanssouci i Potsdam i den tyske delstat Brandenburg. Den blev opført i områdets østlige side i forbindelse med planlægningen af talrige springvand. På ordre fra kong Frederik den Store udarbejdede Georg Wenzeslaus von Knobelsdorff et udkast til bygningen, som kom til udførelse i årenen fra 1751 til 1757. Arbejdet med grotten og dens udsmykning med skulpturer blev i 1754 overdraget til billedhuggeren Johann Peter Benkert.

Dette stykke havearkitektur er i barokstil og opført i hvid og rosafarvet marmor fra Schlesien. Det fik statuer af Neptun, den romerske havgud, to najader og to tritoner som kronen på værket. Benckert færdiggjorde i 1760 marmorskulpturen af Neptun, formentlig efter en model af billedhuggeren Georg Franz Ebenhech, der oprindeligt havde fået opgaven at udføre den, men som blev forhindret i det af helbredsmæssige grunde. På begge sider af grotten blev der anbragt muslingeskaller oven over hinanden, hvor vandet fra floden Havel skulle løbe ned fra den ene til den anden. På grund af manglende teknisk formåen kom forsøget herpå imidlertid ikke til at fungere og lykkedes først knapt hundrede år senere under Fredeik Vilhelm 4., efter at der var opført et pumpehus med en dampmaskine, som ved hjælp af dampkraft kunne pumpe vandet op.

Selve rummet i grotten udsmykkede Benckert med geoder af bjergkrystal er fra Harzen og Schlesien og med koraller og muslingeskaller fra Holland. Denne udsmykning blev i perioden 1840 til 1842 ved en restaurering udskiftet med påmalede muligeskaller og festoner af porcelænsblomster, og indgangen blev lukket med et jerngitter. En Medici-Venus fra rummet og to tritoner, som stod ved siden af grotten, findes ikke længere. Venusstatuen blev omkring 1850 ved fornyede restaureringsarbejder udskiftet med gruppen Der erfindungsreiche Jubal lehrt die Kinder Flöten schnitzen, fra værkstedet tilhørende billedhuggeren og terrakottafabrikanten Wilhelm Koch (1815–1889). I stedet for en forgyldt Venus, som bevisligt stod i grotten fra 1907 til efter 1945, står der nu en af de engang fire store marmormuslingeskaller fra den marmorkolonnade, som efter von Knobelsdorffs skitser var opført og stod i parkanlæggets "dyrehave" fra 1751 til 1762. Kolonnaden hørte som det øvrige til det vandfalds"program", som det var almindeligt at anlægge i "frederikstiden" i Preussen, men den var allerede forfaldet i 1797.

Litteratur 
 Stiftung Schlösser und Gärten Potsdam-Sanssouci (Hrsg.): Potsdamer Schlösser und Gärten. Bau- und Gartenkunst vom 17. bis 20. Jahrhundert. Potsdamer Verlagsbuchhandlung, Potsdam 1993, S. 113 f

Kilder 

Potsdam
Verdensarvsområder i Tyskland
Huset Hohenzollern
Eggeslevmagle Kirke

Eggeslevmagle Kirke ligger i landsbyen Eggeslevmagle ca. 5 km NØ for Skælskør (Region Sjælland). Indtil Kommunalreformen i 2007 lå det i Skælskør Kommune (Vestsjællands Amt), og indtil Kommunalreformen i 1970 lå det i Vester Flakkebjerg Herred (Sorø Amt).

Kor og skib er opført i romansk af rå og kløvet kamp iblandet frådsten, som visse steder er lagt i sildebensmønster. Den romanske kirke har haft apsis og tårn, hvilket blev konstateret ved udgravninger i 1907. I gotisk tid blev våbenhuset og det nuværende tårn opført, tårnet på resterne af det romanske tårn. Den rundbuede syddør er bevaret med borthuggede sidefalse, den senere udmuring blev fjernet i 1907, ved den lejlighed fandt man en ejendommelig overligger af træ med tværgående rundstave, overliggeren stammer muligvis fra en ciboriebygning omkring alteret. Norddøren er bevaret som indvendig blænding.

I skibets sydmur ses to oprindelige vinduer, det ene i brug. I vestgavlen ses tre rundbuede åbninger, som formodentlig stammer fra et herskabsgalleri i det romanske tårn, i åbningernes karme er indridset skibe og en kriger, formodentlig fra 1100-tallet. Våbenhusets gavl har cirkelblændinger mellem friser af rektangulære højblændinger og savskifte, typisk for midt og sydsjællandske blændingsdekorationer. I våbenhuset ses en runesten med kors og ordet Ulnod. I begyndelsen af 1500-tallet blev koret forlænget mod øst, gavlen har to tilmurede spidsvinduer og en tilmuret dør. Bygningen blev istandsat i 1866 og i 1907.

Kirken har fået indbygget hvælv i 1400-tallet, i koret er indbygget krydshvælv, i skibet er indbygget fire krydshvælv og to stjernehvælv i to rækker, så rummet er omdannet til en dobbeltskibet kirke. Øverst på hvælvingspillerne i skibet ses hoveder. Ved hvælvslagningen blev den runde korbue omdannet til en spidsbue. På hvælvingspillen ved korbuen ses en kalkmalet Kristoffer fra 1400-tallet, kalkmaleriet blev afdækket i 1907 sammen med kalkmalede ornamenter, som dog atter blev overkalket.

På alterbordet står en trefløjet altertavle fra sengotisk tid med udskårne relieffer, i midterfeltet ses Korsfæstelsen, i fløjene ses scener fra Passionen. Prædikestolen i højrenæssance er fra 1604, i et af felterne ses Universitetets våben.
 
Fontehimlen er fra o.1600. I kirken ses en sengotisk Mariafigur og et sengotisk krucifiks. I koret er opsat en gravsten over sognepræst Jens Rasmussen Bang (død 1602) og hustru Else Her Jensis (død 1602).
Den gotlandske font af kalksten har tolvsidet kumme

Eksterne kilder og henvisninger 

 Eggeslevmagle Kirke  på nordenskirker.dk
 Eggeslevmagle Kirke  på KortTilKirken.dk

Kirker i Slagelse Kommune
Kirker i Roskilde Stift
Kirker i Sorø Amt
Palau-del-Vidre

Palau-del-Vidre er en by og kommune i departementet Pyrénées-Orientales i Sydfrankrig. Palau-del-Vidre ligger i det gamle landskab Roussillon, som er den franske del af Catalonien.

Palau afholder hvert år en festival for glasblæsning.

Geografi 
Palau-del-Vidre ligger på Roussillons store sletteområde.

Mod vest ligger Ortaffa (4 km), mod nord Elne (7 km) og mod syd ligger Saint-André (3 km). Kommunens nordgrænse mod Elne udgøres af floden Tech.

Navn 
Byen nævnes første gang i det 9. århundrede under navnet Palacio Rodegario – Rogers Palads. Senere tilføjedes del-Vidre, som betyder glas på catalansk, da byen var centrum for glasfremstilling.

Historie 
Byen har været beboet siden Visigoterne. I Middelalderen blev Palau overtaget af Tempelridderne fra Mas Deu. Da ordenen lukkede i 1314 blev Palau overtaget af Johanniterordenen. Fra det 13. århundrede har glasfremstilling fundet sted i byen. Glasfremstilling var en vigtig indtægtskilde for byen indtil det 18. århundrede, men herefter gik det tilbage og i starten af det 19. århundrede var den næsten forsvundet. I nyere tid har man forsøgt at genoplive traditionen.

Demografi

Udvikling i folketal

Kilder

Eksterne henvisninger 

 Pyrénées Catalanes 

Byer i Pyrénées-Orientales
Elista

Elista (, ; kalmykisk: Элст, ) er hovedstad i Republikken Kalmykija i Rusland. Byen ligger 1.200 km syd-sydøst for Moskva, og har  indbyggere. Byen er kendt som et meget vigtigt center for skak, og store turneringer har været afholdt i Elista.

Historie 
Elista blev grundlagt i 1865 som en mindre bosættelse. I november 1920 blev Elista administrativt center for Den kalmykiske autonome oblast. Tidlig i  1930'erne var Elista forvandlet til en lille by da  Josef Stalins kollektiviseringspolitik tvang  mange kalmyker til at opgive deres traditionelle nomadiske livsstil til fordel for en fastboende og urban livsstil. I oktober 1935 blev Elista udnævnt som hovedstad i Den kalmykiske ASSR.

27. december 1943, blev Den kalmykiske ASSR opløst, og republikkens befolkning af etniske kalmyker blev deporteret til Sibirien. Russere blev forflyttet til Elista for at genbefolke byen, og navnet blev ændret til Stepnoj (. Byen hed Stepnoj frem til 1957, da de overlevende efter deportationerne fik lov til at vende hjem.

Seværdigheder 
Efter 1991 har byen været karakteriseret af det sagte forfald af Sovjettidens institutioner, og de store byggeprojekter igangsat af republikkens tidligere millionær-præsident Kirsan Iljumsjinov.

Byens centrum har mange renoverede offentlige parker centreret omkring hovedtorvet, med statuer af både Lenin og Buddha. Øst for byen ligger "Den Olympiske Landsby" fra den 33. Skakolympiade i 1998, lokalt kendt som "Skakbyen". Stedet har blandt andet et udmærket museum af kalmykisk buddhistisk kunst, og den bruges også fra tid til anden som konferencecenter. 

Under sit besøg i 1998 udvalgte Dalai Lama et sted vest for bycenteret for bygningen af et nyt buddhisttempel for byens indbyggere. Templet blev åbnet i december 2005.

Erhvervsliv
Byen fungerer som forvaltnings-, uddannelses- og handelscentrum. Industrielt er kun levnedsmiddelforarbejdning af betydning.

Transport 
Elista har en mindre regional lufthavn, med ruter til Moskva og byer i Ruslands sydlige region. 

Der går jernbanelinje fra Elista mod syd til Stavropol, og der er vejforbindelser til Volgograd og Astrakhan.

Fotogalleri

Eksterne henvisninger

 Informationsportal for Elista 
 Webkamera fra Leninpladsen 

Byer i Republikken Kalmykija
Edgar Rubin

Edgar John Rubin (født 6. september 1886 i København, død 3. maj 1951 i Holte) var en dansk psykolog, professor i eksperimentalpsykologi ved Københavns Universitets Psykologiske Laboratorium fra 1922 til sin død. Han var far til Anne Marie Rubin.

Rubin var søn af vekselerer Gottfred Rubin (død 1900) og hu­stru Emma født Levinsohn (død 1923). Han blev student fra Slomanns Skole 1904, fik accessit for prisopgave 1908, blev mag.art. 1910 og tog dernæst til Göttingen. Da havde han allerede skrevet afhandlingen "Beobachtungen über Temperaturempfindungen" (Zeitschrift für Sinnesphysiologie, 1912), hvori han godtgjorde, at der under visse omstændigheder opstår "paradoksale Varmefornemmelser", svarende til de af Alfred Lehmann påviste "paradoksale Kuldefornemmelser". 

Rubin blev dr.phil. 1915 på afhandlingen Synsoplevede Figurer. Studier i psykologisk Analyse (I, tysk udgave 1921), blev lektor ved Københavns Universitet 1918 og efterfulgte i 1922 Alfred Lehmann som professor i eksperimental psykologi ved samme og som besty­rer af Universitetets Psykologiske La­boratorium.

Rubin er især kendt for sin disputats Synsoplevede Figurer, der vakte opsigt og gjorde ham internationalt kendt inden for perceptionspsykologi. Disputatsen bygger på en fænomenologisk beskrivelse af vore synsoplevelser og sondringen mellem figur og grund. Han har arbejdet som forskningsassistent for Georg Elias Müller.

Rubin skrev i inden- og udenlandske tidsskrifter samt danske dagblade, var 1924-35 medudgiver af Zeitschrift für Psychologie og fra 1936 af Ac­ta psychologica, formand i Selskabet for Filosofi og Psykologi 1926, præsi­dent for den X internationale Kongres for Psykologi i København 1932 og blev medlem af Videnskabernes Selskab 1949. Han blev Ridder af Dannebrog i 1940.

Han blev gift 19. juni 1917 på Frederiksberg med Hedevig Elisabeth Thiesen (27. juni 1891 – 22. august 1965), datter af fisker C.H. Thiesen i Middelfart.

Kilder 
 Kraks Blå Bog 1949

Henvisninger 
 
 Selskabet for Filosofi og Psykologi 

Psykologer fra Danmark
Professorer fra Københavns Universitet
Personer i Kraks Blå Bog (afdøde)
Faglitterære forfattere fra Danmark
Riddere af Dannebrog
Personer fra København
Medlemmer af Videnskabernes Selskab
Foreningsformænd fra Danmark
Jøder fra Danmark
Personer i Dansk Biografisk Leksikon
Dansksprogede forfattere fra Danmark